Document ID: 32011R0812

РЕГЛАМЕНТ (ЕС) № 812/2011 НА КОМИСИЯТА
от 10 август 2011 година
за изменение на приложение III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от диметоморф, флуопиколид, мандипропамид, метрафенон, никотин и спиротетрамат във или върху определени продукти
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 396/2005 на Европейския парламент и на Съвета от 23 февруари 2005 година относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) от него,
като има предвид, че:
(1)
Максимално допустимите граници на остатъчни вещества (МДГОВ) от диметоморф, флуопиколид, мандипропамид, метрафенон, никотин и спиротетрамат са установени в част А на приложение III към Регламент (ЕО) № 396/2005.
(2)
В контекста на процедура, протичаща в съответствие с Директива 91/414/ЕИО на Съвета от 15 юли 1991 година относно пускането на пазара на продукти за растителна защита (2), за разрешаване на използването върху хмел на продукт за растителна защита, който съдържа активното вещество мандипропамид, беше подадено заявление в съответствие с член 6, параграф 1 от Регламент (ЕО) № 396/2005 за изменение на съществуващата МДГОВ.
(3)
По отношение на диметоморф такова заявление беше подадено за използването му върху ягоди и градинска салата. По отношение на флуопиколид такова заявление беше подадено за използването му върху лук, домати, тиквени растения (с ядивна кора), цветно зеле, главесто зеле, алабаш, маруля и праз.
(4)
В съответствие с член 6, параграфи 2 и 4 от Регламент (ЕО) № 396/2005 беше подадено заявление за метрафенон за използването му върху винени и десертни сортове грозде. Разрешеното използване на метрафенон върху винени и десертни сортове грозде в Съединените американски щати води до по-високи стойности на остатъчните вещества, отколкото МДГОВ съгласно приложение III към Регламент (ЕО) № 396/2005. За да се избегнат пречките пред търговията при вноса на винени и десертни сортове грозде, е необходимо определянето на по-висока МДГОВ. Също така избягването на пречките пред търговията е в съответствие с целите на Споразумението между Европейската общност и Съединените американски щати относно търговията с вина (3), така както са формулирани в член 1 от същото споразумение.
(5)
В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави-членки и докладите за оценка бяха изпратени на Комисията.
(6)
По отношение на никотин Комисията получи информация от стопански субекти в хранителната промишленост, според която в чая, билковите настойки, подправките, шипките и в пресните подправки има наличие на никотин в съдържание, по-високо от МДГОВ по подразбиране от посочения регламент от 0,01 mg/kg.
(7)
Европейският орган за безопасност на храните (наричан по-нататък „Органът“) направи оценка на заявленията и на докладите за оценка относно диметоморф, флуопиколид, мандипропамид и метрафенон, като обърна специално внимание на рисковете за потребителите, а където е подходящо - за животните, и даде обосновани становища относно предложените МДГОВ (4). По отношение на никотин Органът направи оценка на наличните данни от наблюденията и даде обосновано становище относно определянето на временни МДГОВ за никотин в съответните продукти (5). Той изпрати тези становища на Комисията и на държавите-членки, като ги направи и обществено достъпни.
(8)
В своите обосновани становища Органът стигна до заключението, че всички изисквания във връзка с данните са изпълнени и че измененията на МДГОВ, поискани от заявителите, са приемливи с оглед на безопасността на потребителите, което се основава на оценка на експозицията на потребителите от 27 конкретни европейски групи потребители. Той взе предвид най-актуалната информация за токсикологичните свойства на веществата. Нито експозицията на потребителите към тези вещества през целия им живот чрез консумация на всички хранителни продукти, които биха могли да съдържат тези вещества, нито краткосрочната експозиция, дължаща се на прекомерна консумация на съответните култури, не показаха, че съществува риск да бъде превишена допустимата дневната доза (ДДД) или острата референтна доза (ОРД).
(9)
По отношение на флуопиколид върху лук, домати, тиквени растения (с ядивна кора), цветно зеле, главесто зеле и брюкселско зеле Органът стигна до заключението, че МДГОВ вече са определени на нивата, които съответстват на използването, разрешено понастоящем.
(10)
Въз основа на мотивираните становища на Органа и като се вземат предвид факторите, свързани с разглеждания въпрос, предложените изменения на МДГОВ отговарят на изискванията на член 14, параграф 2 от Регламент (ЕО) № 396/2005.
(11)
По отношение на спиротетрамат Комисията за Codex Alimentarius прие CXL (6). Посочените CXL следва да бъдат включени в Регламент (ЕО) № 396/2005 като МДГОВ, с изключение на тези от тях, които не са безопасни за дадена европейска група потребители и по отношение на които Съюзът е изразил резерви пред Комисията за Codex Alimentarius (CAC).
(12)
Поради това Регламент (ЕО) № 396/2005 следва да бъде съответно изменен.
(13)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът изказаха възражения срещу тях,
ПРИЕ НАСТОЯЩИЯ РЕГЛАМЕНТ:
Член 1
Приложение III към Регламент (ЕО) № 396/2005 се изменя в съответствие с приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 август 2011 година.

Labels: 0
17
6